  Анжелика Тихонова Майя Бывальцева 14-тӥ южтолэзьлы Удмуртиын коронавирус инфекцилэсь кык компонентъем вакцинаен прививка 549 сюрс 249 адями пуктӥз. 127 сюрс 814 мурт ревакцинациез ортчиз. Со сярысь элькунысь тазалыкез утёнъя министерстволэн пресс-службаез ивортӥз. Ревакцинацие тужгес мыло-кыдо пыриськизы Кияса но Красногорск ёросъёсын – 32 процентлэсь тросэз улӥсьёс. Карын улӥсьёс пӧлысь 13 процентлэсь тросэз прививка вылысь лэсьтӥзы. « Коронавирус инфекциен висем яке нырысетӥ вакцинаци бере 6-8 толэзь ортчыса, антителоослэн мындалазы пумен кулэсмыны кутске, асьмеос вирус азьын выльысь ляб луиськомы. Ревакцинаци иммунитетлэсь кужымзэ утьыны луонлык сётэ, со висён кулэсмон дыръя кулэ » Марина Петренко, Удмуртиысь тазалыкез утёнъя министрлэн воштӥсез Ревакцинациез нырысетӥ прививка бере 6 толэзь ортчыса пуктыны кулэ. Сое кык компонентъем вакцинаен яке одӥг компонентъем «Спутник Лайт» вакцинаен лэсьтыны луэ. Ревакцинацие Госуслуги портал яке эмъяськоннилэн регистратураез пыр гожтӥськыны луэ. Ижкарын ватсаса пункт но ужа: Октябрьлы 50 ар площадь, 21 (Мер тазалыкъя элькун центр). Сьӧре паспорт, СНИЛС, эм утетъя полис кутоно. Ревакциез ортчем сярысь ивортон Госуслуги порталэ потэ. Тодэ вайытом, 14-тӥ южтолэзе Удмуртиын коронавирус инфекциен черлан 310 выль учыръёсты пусйизы, 23 адямиез эмъяськонниосы интыязы. Ватсалом, кылем арняе Удмуртие быдэ вуымтэослы чаклам вакциналэн кыкетӥ партиез вуиз – оглом 240 доза.  Тегъёс: коронавирус Ижкар Удмуртия прививка  